Kim Edberg Andersen (DD), 2024-05-15:
Tak for det, formand.
Jeg bliver nødt til at sige til mine ærede kollegaer, at jeg er blevet indkaldt som vikar med kort varsel, og jeg ved, hvor vidende I er, så nu må vi se, hvor hårde I bliver ved mig.
Men jeg har i hvert fald tænkt mig at læse talen op, så I får mig også at se med briller på – det er ikke mange, der har set mig med læsebriller, men det får I lov til nu.
Med forslaget her kan vi så få en debat om de gode gamle madpakker, som for nogle er elsket – man står i køkkenet med sin bette purk og laver madpakken sammen – og for andre er mindre elsket og forbundet med noget, der skal overstås i en travl hverdag.
Forslaget går ud på at pålægge regeringen inden udgangen af folketingsåret 2024-25 at indkalde til drøftelser med Folketingets partier om at indføre skolemad til børn i folkeskolen.
Radikale har foreslået en fuldt indfaset ordning med ét vederlagsfrit måltid mad til folkeskoleelever.
Med forslaget her foreslås det altså, at der indkaldes til drøftelser om at indføre skolemad til børn i folkeskolen.
Forslagsstillerne lægger sig altså ikke fast på en model, men nævner, at man kunne indføre forsøgsordninger i enkelte kommuner.
I Danmarksdemokraterne mener vi faktisk, det er et sympatisk forslag.
Folkeskolen skal i forvejen løfte rigtig mange opgaver, og de 2-3,3 mia. kr., det ville koste at indføre en vederlagsfri madordning, mener vi i Danmarksdemokraterne kunne bruges anderledes, f.eks. til at sikre en mere praktisk-faglig skole, hvor eleverne i højere grad motiveres og udfordres, og hvor kvaliteten af undervisningen og undervisningsmaterialerne er i top.
Det er en god intention at prioritere ernæring og trivsel for vores kommende generationer; det anerkender vi fuldt ud i Danmarksdemokraterne.
At sikre, at vores børn får sunde og nærende måltider i løbet af skoledagen, som er afgørende for deres fysiske og mentale velbefindende samt deres præstationer i skolen, er noget, der er i alles interesse, selvfølgelig er det det, og det er også i alles interesse at fremme sunde kostvaner og skabe gode rammer for børnenes udvikling og læring.
Men samtidig er det dog ret vigtigt at anerkende, at implementering af en ordning med skolemåltider bør være op til de lokale skoler, for skolernes ledelser og bestyrelser kender simpelt hen bedst deres egne behov og deres ressourcer, og de bør have frihed til at træffe de her beslutninger.
Så kan jeg så også forstå på ministeren, at ca. 67 pct. af dem har gjort det allerede.
Så mener vi faktisk også i Danmarksdemokraterne, at forældrene selv har et ansvar for at sikre, at deres børn har sunde madpakker med i skole.
Det er simpelt hen en del af forældrenes rolle i forhold til at støtte deres børns trivsel og udvikling.
Vi må også være opmærksomme på den økonomiske side af det her forslag, altså at implementeringen af en skolemåltidsordning kan være ret omkostningsfuld, og at midlerne nok kunne anvendes, i hvert fald efter vores mening, mere effektivt på andre områder i folkeskolen, såsom til undervisningsmaterialer, lærerressourcer eller infrastrukturforbedringer.
Derfor bør vi understøtte og opmuntre til lokale initiativer, hvor skoler og forældre og det lokale samfund samarbejder om at tilbyde sunde madordninger til børnene.
Sunde kostvaner for vores børn skal være en prioritet, men at implementere det som noget, der bliver detailstyret fra Folketinget, kan Danmarksdemokraterne desværre ikke støtte.
Så derfor kommer vi ikke til at støtte forslaget.